КъыщIагъуа зэманым текIуэныгъэр зыIэщIагъэкI
«Спартак-Налшык» (Налшык) — «Кубань-Холдинг» (Павловскэ) — 1:1 (1:0). Налшык. «Спартак» стадион. Жэпуэгъуэм и 10-м. ЦIыху 300 еплъащ.
Судьяхэр: Холин (Мейкъуапэ), Городовой, Савченкэ (тIури Ставрополь щыщщ).
«Спартак-Налшык»: Антипов, Сындыку, Ольмезов, КIэдыкIуей, Шумахуэ И., Хьэшыр, Дэхъу (Шумахуэ З., 85), Торосян (Къумыкъу И., 90+2), Жангуразов (Багъэтыр, 78), Бэчбо (Ашуев, 78; Бенедык, 90+2), ЛIуп.
«Кубань-Холдинг»: Имамов, Цховребов, Папикян (Рзаев, 73), Пахлеванян, Пилиев Н. (Къардэн З., 65), Цимбал (КIыкIэ, 88), Козлов Г., Михайлов С. (Жабкин, 73), Белобаев, Заикин (Филиппиди,65), Лысенкэ.
Топхэр дагъэкIащ: Хьэшырым, 35 (1:0). Рзаевым, 90+5 — 1:1.
Дагъуэ къыхуащIащ: Шумахуэ И., Пилиев Н., Торосян.
10-нэ дакъикъэм Заикиным пенальти худэгъэкIакъым.
Футбол Лъэпкъ Лигэм и етIуанэ дивизионым щекIуэкI зэхьэзэхуэм хыхьэу вэсэмахуэ «Спартак-Налшыкым» къригъэблэгъащ Павловскэм и «Кубань-Холдинг»-р. Турнир таблицэм зэкIэлъхьэужьу къыщыкIуэ командитIым я зэIущIэм жыджэру къыщIадзащ. Дэтхэнэри хущIэкъурт псынщIэу бжыгъэр къызэIуихыу адэкIэ джэгур зэрыхуей щытыкIэм хуигъакIуэу иригъэкIуэкIыну. Зы ебгъэрыкIуэныгъэм къыкIэлъыкIуэ контратакэр къыпэджэжу бэнэныгъэ гуащIэ ирагъэжьат гупхэм.
ЕпщIанэ дакъикъэр екIуэкIыу арат налшыкдэсхэм я гъуэм пенальти еуэну судьям унафэ къыщищтам. Ар къыхэкIащ хьэщIэхэм я ебгъэрыкIуэныгъэр хабзэм къемызэгъыу ди штрафнойм иту «Спартак-Налшыкым» и гъуащхьэхъумэхэм къызэрызэпаудам. Метр 11-кIэ гъуэм пэмыжыжьэу ягъэува топым бгъэдыхьащ «Кубань-Холдинг»-м и гъуащхьауэ Заикин. АрщхьэкIэ ар зэуэну лъэныкъуэр Антиповым къищIащ икIи пенальтим къригъэгъэзащ.
ЗэIущIэм и 21-нэ дакъикъэр екIуэкIыу ди щIалэхэм бжыгъэр къызэIуахыну Iэмал гъуэзэджэ зыIэщIагъэкIащ. Штрафнойм иту Сындыкур зэуа топыр хьэщIэхэм я гъуэм и штангэм бгъэдэтыбзэу блэкIащ.
ИкIэм-икIэжым «Спартак-Налшыкым» и гугъуехьхэм ехъулIэныгъэ къыпэкIуащ. Ди щIалэхэм я ебгъэрыкIуэныгъэм хэту «Кубань-Холдинг»-м и штрафнойм топыр ЛIупым къыщыIэрыхьащ. Гъуащхьэтетым хуэзанщIэ хъуа налшыкдэсхэм я гъуащхьауэр зэуа топым Имамовыр лъапэкIэ лъэIэсри къригъэгъэзащ. Абы Хьэшырыр кIэлъеуэжащ икIи хьэщIэхэм я гъуащхьэтетым къригъэгъэзэну Iэмал иIакъым — 1:0. Япэ Iыхьэм щыщу къэнэжа зэманыр хэгъэрейхэм я тепщэныгъэкIэ иухащ.
ЗэIущIэм и етIуанэ Iыхьэм икум ирихьэлIэу зэхъуэкIыныгъэ зыбжанэ езыгъэкIуэкIа «Кубань-Холдинг»-м и джэгукIэр нэхъ хуабжь хъуащ. Апхуэдэу Краснодар крайм и командэм я ебгъэрыкIуэныгъэм хэту Рзаевыр зэуа топыр ди гъуащхьэхъумэхэм, ящыщ зым техуэри, къигъэлъеижащ. Абы лъэщу кIэлъеуэжа Жабкин и топым ерагъыущ Антиповым къызэрыригъэгъэзар.
Иджыри ебгъэрыкIуэныгъэ зыбжанэкIэ командэхэр зэпэджэжауэ зэIущIэм хухаха зэман нэхъыщхьэр и кIэм нэблэгъащ. ТекIуэныгъэр зи Iэрылъхьэу къэзылъыта «Спартак-Налшыкым» иужьрей дыдэ дакъикъэхэм набдзагубдзаплъагъэр фIэкIуэдащ. АрщхьэкIэ судьям и кIэфий макъыр зэхамыхауэ хьэщIэхэм къэувыIэн мурад яIэтэкъым икIи зэпыу ямыIэу ипэкIэ зэрыкIуэтэным яужь итт.
«Кубань-Холдинг»-м и иужьрей ебгъэрыкIуэныгъэм хэту ди гъуэм пэгъунэгъу хъуа футболист хьэщIэр ди щIалэхэм ираудащ — штрафной. ЗэIущIэм къыхыхьагъащIэ Рзаевым штрафнойр игъэзэщIащ. «Спартак-Налшыкым» и футболистхэм ягъэува «блыным» абы топыр щхьэпридзащ. Антиповым и пащхьэ дыдэм щIым ар щытеуати, къыщыдэлъеижым ди гъуащхьэтетым къыхуэубыдакъым икIи гъуэм дигъэхьащ — 1:1.
Апхуэдэу, сыхьэтым щIигъукIэ ди щIалэхэм яхъума текIуэныгъэр къахуэ-зыхь бжыгъэр иужьрей дакъикъэм зыIэщIагъэкIащ.
ЕпщыкIущанэ джэгугъуэм и адрей зэIущIэхэм мыпхуэдэ бжыгъэхэр къарикIуащ: «Биолог-Новокубанск» (Прогресс) — «Ротор-2» (Волгоград) — 3:0, «Легион-Динамо» (Мэхъэчкъалэ) — «Динамо» (Мэхъэчкъалэ) — 0:0, «Анжи» (Мэхъэчкъалэ) — «Дружба» (Мейкъуапэ) — 0:0, «Чайка» (Песчанокопское) — «Алания-2» — (Владикавказ) — 4:0, «Мэшыкъуэ-КМВ» (Псыхуабэ) — «Форте» (Таганрог) — 0:2, «Черноморец» (Новороссийск) — СКА (Дон Iус Ростов) — 0:1.
КъыкIэлъыкIуэ джэгугъуэр «Спартак-Налшыкым» Таганрог щригъэкIуэкIынущ. Жэпуэгъуэм и 17-м ар IущIэнущ щIыпIэ «Форте»-м.
Жыласэ Замир.
